Moord op polisielid mag nooit ‘vergeefs’ weesKol. Beauty Marivate het meer as 30 jaar ondervinding gehad. Sy is tydens ‘n rooftog doodgeskiet en die naweek begrawe. (Foto: SA Polisie) Die minister van polisie, Bheki Cele, het ŉ beroep op polisiebeamptes gedoen om daadwerklik op te tree wanneer ŉ beampte vermoor word. Cele het ŉ huldeblyk gelewer by die begrafnis van die 55-jarige kol. Beauty Marivate, stasiebevelvoerder van die eLukwatini-polisiestasie in Mpumalanga wat laat verlede jaar vermoor is. Marivate het meer as 30 jaar ondervinding as polisiebeampte gehad. Die ma van vier en ouma van nege het op 30 Desember gereageer op ŉ rooftog by ŉ supermark toe ŉ bende aanvallers losgebrand het op die voertuig waarmee sy op die toneel aangekom het. “Die moord moet ons as ŉ land almal woedend maak. Dit is deur ons gesamentlike veroordeling van sulke wrede dade dat gemeenskappe die gevare sal besef om skuiling te gee aan misdadigers wat nie huiwer om ontslae te raak van dieselfde mense wat hulle dien en beskerm nie,” het Cele by die begrafnis gesê. “Die polisie moet ook daadwerklik reageer op hierdie gevoellose dade en verseker die dood van een van hul eie is nooit vergeefs nie. “Kol. Marivate was ŉ bedrewe ondersoeker en voorstander van maatskaplike geregtigheid. Dit is belangrik dat die boewe wat die gemeenskap van ŉ leier beroof het, gevind word.” Agt verdagtes is tot dusver in verband met die moord op Marivate aangekeer en die moontlikheid van nog inhegtenisnemings word nie uitgesluit nie. Cele het ook ŉ beroep op inwoners gedoen om nouer met die polisie saam te werk. “Ons kan bloot nie saam met misdadigers regeer nie.” Hy het mense gevra om die oë en ore van die polisie te wees en misdadigers voor stok te kry. “Dit is deur aktiewe en aanhoudende gemeenskapspolisiëringsvennootskappe dat misdadigers sal besef misdaad betaal nie, maar dat dit hulle in die tronk of ŉ vroeë graf sal laat beland.”